B4-0266/97

Ψήφισμα σχετικά με τη Διακυβερνητική Διάσκεψη

Το Ευρωπαϊκό Κοινοβούλιο,

A. λαμβάνοντας υπόψη ότι πριν από 40 χρόνια οι διαπραγματευτές της Συνθήκης της Ρώμης θέλησαν να κάνουν ένα νέο βήμα στη διαδικασία ευρωπαϊκής ολοκλήρωσης, απευθύνοντας διαρκή έκκληση υπέρ της ειρήνης, της κατανόησης, της ομόνοιας και της αλληλεγγύης στην ευρωπαϊκή ήπειρο με βάση την κυριαρχία των αρχών της ελευθερίας και της δημοκρατίας,

Β. λαβάνοντας υπόψη ότι για κάποιο ορισμένο διάστημα το ευρωπαϊκό οικοδόμημα χρησίμευε κατ' ουσίαν ως μέσο ελευθέρωσης των συναλλαγών, αλλά ότι σήμερα δεν μπορούμε πλέον να θεωρούμε τους Ευρωπαίους ως αποκλειστικά και μόνον καταναλωτές μιας αγοράς, αλλά πρωτίστως ως πολίτες της Ένωσης,

Γ. έχοντας υπόψη ότι σήμερα η Διακυβερνητική Διάσκεψη οφείλει, με την ευκαιρία αυτού του επίσημου εορτασμού, να αναλάβει πλήρως τις ευθύνες της σε μια Ευρώπη που χαρακτηρίζεται από την άρση της διαίρεσής της και από την ανάγκη να αποκτήσει στέρεες βάσεις για τη μελλοντική της διεύρυνση,

Το Ευρωπαϊκό Κοινοβούλιο,

1. επιθυμεί το Συνέδριο που θα συνέλθει στη Ρώμη να δώσει στην ολλανδική προεδρία την αναγκαία πολιτική ώθηση ώστε να προχωρήσουν οι διαπραγματεύσεις επί των ουσιωδών ζητημάτων της Διακυβερνητικής Διάσκεψης στο πνεύμα των αρχών που ενέπνευσαν τη Συνθήκη της Ρώμης και θέτοντας στο επίκεντρο του όλου εγχειρήματος τους άνδρες και τις γυναίκες της Ευρώπης[semigr ]

2. υπενθυμίζει στη Διακυβερνητική Διάσκεψη ότι πρέπει να επεκταθεί ουσιαστικά το περιεχόμενο της ιδιότητας του ευρωπαίου πολίτη, ιδιαίτερα με την ενσωμάτωση των θεμελιωδών κοινωνικών δικαιωμάτων και μιας συνεπούς κοινωνικής διάστασης,

3. επιβεβαιώνει το περιεχόμενο των ψηφισμάτων του στις 17 Μαΐου 1995 σχετικά με τη λειτουργία της Συνθήκης για την Ευρωπαϊκή Ένωση ενόψει της Διακυβερνητικής Διάσκεψης του 1996 - λειτουργία και ανέλιξη της Ένωσης ((ΕΕ C 151 της 19.6.1995, σελ. 56)), στις 13 Μαρτίου 1996 που (i) αποτελεί γνώμη του Ευρωπαϊκού Κοινοβουλίου σχετικά με τη σύγκλιση της Διακυβερνητικής Διάσκεψης και (ii) προβαίνει σε αξιολόγηση των εργασιών της ομάδας προβληματισμού, και καθορίζει τις πολιτικές προτεραιότητες του Ευρωπαϊκού Κοινοβουλίου ενόψει της Διακυβερνητικής Διάσκεψης ((ΕΕ C 96 της 1.4.96 σελ. 77)) και στις 16 Ιανουαρίου 1997 σχετικά με το γενικό πλαίσιο για το σχέδιο αναθεώρησης των Συνθηκών ((ΣΠ της ημερομηνίας αυτής, Μέρος ΙΙ, σημείο 1 β).)) και, υπό το πρίσμα της εξέλιξης των συζητήσεων στους κόλπους της Διακυβερνητικής Διάσκεψης, ορίζει τους ακόλουθους προσανατολισμούς στον τομέα των εσωτερικών υποθέσεων και δικαιοσύνης, στον τομέα της επέκτασης του πεδίου εφαρμογής της ψηφοφορίας με ειδική πλειοψηφία και του πεδίου εφαρμογής της συναπόφασης του Ευρωπαϊκού Κοινοβουλίου καθώς και στον τομέα της ενισχυμένης συνεργασίας[semigr ]

4. υπογραμμίζει, για λόγους επικαιρότητας, ότι το άρθρο 129 της Συνθήκης ΕΚ πρέπει να τροποποιηθεί μέσω της σημαντικής διεύρυνσης των καθηκόντων και αρμοδιοτήτων της Κοινότητας στον τομέα της προστασίας της υγείας προκειμένου να αποκτήσει η Ευρωπαϊκή Ένωση σαφή νομική βάση[semigr ]

Χώρος ελευθερίας, δικαιοσύνης και ασφάλειας

5. υπενθυμίζει ότι η καθιέρωση ενός πραγματικού νομικού χώρου ελευθερίας, δικαιοσύνης και προσωπικής ασφάλειας αποτελεί μια από τις μεγάλες προτεραιότητες της Διακυβερνητικής Διάσκεψης ενόψει της επέκτασης του περιεχομένου της ευρωπαϊκής ιθαγένειας και της πλήρους υλοποίησης της ελεύθερης κυκλοφορίας των προσώπων[semigr ] ο εν λόγω χώρος θα πρέπει να βασίζεται στις αρχές της ελευθερίας, της δημοκρατίας, του σεβασμού των ανθρωπίνων δικαιωμάτων και των θεμελιωδών ελευθεριών, καθώς και στο κράτος δικαίου, αρχές τις οποίες ασπάζονται τα κράτη μέλη, και στο πλαίσιο των οποίων οι εγγυήσεις δημοκρατίας και αποτελεσματικότητας της διαδικασίας λήψης αποφάσεων αποτελούν υποχρεωτικό συμπλήρωμα[semigr ]

6. υπογραμμίζει ότι για να εξασφαλιστεί η ελευθερία κυκλοφορίας των πολιτών και των κατοίκων, καθώς και μια καλύτερη προστασία των δικαιωμάτων τους και της ασφάλειάς τους σε επίπεδο της Ένωσης, είναι απαραίτητο να εισαχθεί ταυτόχρονα και κατά αδιαίρετο τρόπο:

- η ψηφοφορία με ειδική πλειοψηφία στο Συμβούλιο για τις νομοθετικές πράξεις που εγκρίνονται σ'αυτόν τον τομέα[semigr ]

- η δυνατότητα νομοθετικής συναπόφασης και ο πλήρης δημοκρατικός έλεγχος από το Ευρωπαϊκό Κοινοβούλιο[semigr ]

- ο νομικός έλεγχος από το Δικαστήριο[semigr ]

7. ζητεί οι στόχοι που θα ενταχθούν στο κοινοτικό πλαίσιο καθώς και οι προθεσμίες έγκρισης των σχετικών μέτρων να καθορίζονται με σαφέστερο τρόπο, ιδιαιτέρως δε αυτοί που αφορούν τα μέσα για την καταπολέμηση της διακίνησης ναρκωτικών, της διαφθοράς, το σωματεμπόριο των γυναικών, τη σεξουαλική εκμετάλλευση ανηλίκων, την τρομοκρατία και άλλες πτυχές της διεθνούς εγκληματικότητας στις διάφορες μορφές της και τη δικαστική και διοικητική συνεργασία στον αστικό και εμπορικό τομέα[semigr ]

8. δεν δέχεται το σημερινό προσανατολισμό όσον αφορά τον τομέα του τρίτου πυλώνα, και επιμένει στο γεγονός ότι οι διατάξεις της νέας συνθήκης πρέπει να επιτρέπουν την πλήρη εφαρμογή του άρθρου 7Α που προβλέπει την ελεύθερη διακίνηση των προσώπων[semigr ] απορρίπτει κάθε πρόταση που θα συνίσταται στην απαρίθμηση μεγάλου αριθμού προϋποθέσεων για να τεθεί σε ισχύ το άρθρο 7Α. Επικρίνει το γεγονός ότι το κείμενο δεν προβλέπει κανένα ρόλο για το Ευρωπαϊκό Κοινοβούλιο και το Ευρωπαϊκό Δικαστήριο[semigr ] ζητεί επιμόνως από την ολλανδική προεδρία να υποβάλει προτάσεις που θα επιτρέψουν παράλληλα έναν επαρκή δημοκρατικό και δικαστικό έλεγχο[semigr ]

9. αντιτίθεται σθεναρά και απορρίπτει τη διαγραφή της σεξουαλικής προτίμησης, ηλικίας και αναπηρίας από το άρθρο κατά των διακρίσεων που πρότεινε η ολλανδική προεδρία[semigr ]

10. αντιτίθεται σθεναρά στην πρόταση της ολλανδικής προεδρίας όσον αφορά την ισότητα μεταξύ ανδρών και γυναικών και ζητεί τη θέσπιση της διαδικασίας συναπόφασης στον τομέα αυτό[semigr ]

11. επιθυμεί την ενσωμάτωση διατάξεων που θα δημιουργούν μια κοινή βάση για τον χαρακτηρισμό των παραβάσεων και τον προσδιορισμό των ποινών και η οποία θα διευκολύνει επίσης την αναγνώριση και την εκτέλεση των δικαστικών αποφάσεων καθώς και την δικαστική και ποινική συνεργασία[semigr ]

12. συνιστά τον καθορισμό ειδικής νομικής βάσης στο θέμα της καταπολέμησης της απάτης εις βάρος των οικονομικών συμφερόντων της Κοινότητας, μέσω της πρόβλεψης ενός πυρήνα δικονομικών κοινών κανόνων ποινικού δικαίου[semigr ]

Συμμετοχή του Ευρωπαϊκού Κοινοβουλίου στις αποφάσεις της Ένωσης[semigr ] πεδίο εφαρμογής της απόφασης με πλειοψηφία στο Συμβούλιο

13. υπογραμμίζει ότι οι πολίτες ζητούν βελτιωμένη δημοκρατική νομιμότητα και έλεγχο των αποφάσεων σε ευρωπαϊκό επίπεδο και επομένως πρέπει να επεκταθεί σε ολόκληρο τον τομέα της συνήθους νομοθετικής δραστηριότητας της Κοινότητας ένα απλουστευμένο και ισότιμο δικαίωμα συναπόφασης του Κοινοβουλίου, ενώ οι αποφάσεις με συνταγματικό χαρακτήρα καθώς και οι διεθνείς συνθήκες πρέπει να υπόκεινται στη σύμφωνη γνώμη του Κοινοβουλίου[semigr ] οπωσδήποτε, το Κοινοβούλιο οφείλει να ασκήσει τα καθήκοντα ελέγχου επί της εκτελεστικής εξουσίας που αντιστοιχούν σε οποιοδήποτε αντιπροσωπευτικό δημοκρατικό όργανο[semigr ]

14. εφιστά την προσοχή στη σημασία της διαδικασίας που προβλέπεται από το άρθρο 228, παράγραφος 3, της Συνθήκης ΕΚ[semigr ] φρονεί ότι η σύμφωνη γνώμη του Κοινοβουλίου για τις συμφωνίες που δημιουργούν ένα ειδικό θεσμικό πλαίσιο οργανώνοντας διαδικασίες συνεργασίας, τις συμφωνίες που έχουν σημαντικές δημοσιονομικές επιπτώσεις στον κοινοτικό προϋπολογισμό και τις συμφωνίες που συνεπάγονται την τροποποίηση μιας πράξης εγκριθείσας με τη διαδικασία του άρθρου 189Β της Συνθήκης ΕΚ, αποτελεί απαραίτητη δημοκρατική εγγύηση[semigr ] αντιτίθεται σε κάθε αμφισβήτηση των ανωτέρω διατάξεων, η οποία θα καθιστούσε άνευ περιεχομένου τις δημοκρατικές διαδικασίες που είναι κατοχυρωμένες στη Συνθήκη και θα συνιστούσε απαράδεκτη οπισθοδρόμηση[semigr ]

15. διαπιστώνει με ανησυχία ότι τα σχέδια που έχουν συζητηθεί ως τώρα στη Διάσκεψη για το θέμα αυτό δεν ανταποκρίνονται επαρκώς στις ανωτέρω απαιτήσεις, αλλά, αντίθετα, κρύβουν τον κίνδυνο εξασθένισης της δημοκρατικής νομιμότητας και του κοινοβουλευτικού ελέγχου σε ορισμένα σημαντικά θέματα[semigr ]

16. επαναλαμβάνει την εκτίμησή του ότι οι διαδικασίες λήψης αποφάσεων της Κοινότητας, οι οποίες έχουν σχεδιαστεί για έξι κράτη μέλη πρέπει να μεταρρυθμιστούν, ενόψει μάλιστα της επικείμενης διεύρυνσης, έτσι ώστε ο κανόνας της ειδικής πλειοψηφίας στο Συμβούλιο να επεκταθεί σε ολόκληρο τον τομέα της συνήθους νομοθετικής δραστηριότητας, ενώ η ομοφωνία πρέπει να διατηρηθεί μόνο για αποφάσεις συνταγματικού χαρακτήρα[semigr ]

17. καλεί τη Διάσκεψη να εξετάσει εποικοδομητικά τις προτάσεις που έχουν κατατεθεί σχετικώς και ιδίως να εφαρμόσει την αρχή της αντιστροφής του βάρους απόδειξης, σύμφωνα με την οποία οι εξαιρέσεις από τον κανόνα της ειδικής πλειοψηφίας πρέπει να αιτιολογούνται ατομικά και να απαριθμούνται συγκεκριμένα[semigr ]

18. καλεί τη Διάσκεψη, στο πλαίσιο της μεταρρύθμισης του ισχύοντος συστήματος στάθμισης των ψήφων στο Συμβούλιο, να μη δυσχεράνει τη λήψη των αποφάσεων με την αύξηση του απαιτουμένου ορίου της ειδικής πλειοψηφίας, και ιδίως να λάβει επαρκώς υπόψη και τα συμφέροντα των μικρότερων κρατών μελών[semigr ]

Ενισχυμένη συνεργασία

19. υπενθυμίζει το ψήφισμά του της 28ης Σεπτεμβρίου 1994 σχετικά με την Ευρώπη πολλών ταχυτήτων ((ΕΕ C 305 της 31.10.1994, σελ. 52.)) όπου τονίζει την προτίμησή του για μια Ένωση στην οποία όλα τα κράτη μέλη και όλοι οι πολίτες έχουν ίσα δικαιώματα και υποχρεώσεις και υπογραμμίζει ότι η ενισχυμένη συνεργασία δεν νοείται παρά μόνο στην περίπτωση που δεν υφίστανται οι συνθήκες οι οποίες θα επέτρεπαν μια ταυτόχρονη και ενιαία πρόοδο[semigr ] πρέπει να έχει ως σκοπό να επιτρέψει σε μεγάλη πλειοψηφία κρατών μελών, τα οποία το επιθυμούν, να εκπληρώσουν τους στόχους που έχει ορίσει η Ένωση, συνεργαζόμενα στο πλαίσιο των συνθηκών και εξασφαλίζοντας αποφασιστικό ρόλο στα κοινοτικά όργανα με προοπτική τη μελλοντική συμμετοχή όλων των κρατών μελών της Ένωσης[semigr ]

20. παρατηρεί ότι η προσφυγή στην ενισχυμένη συνεργασία, εάν δεν επιθυμούμε να θέσουμε σε κίνδυνο την θεσμική ένότητα και τους στόχους της Ευρωπαϊκής Ένωσης, θα πρέπει να αποτελέσει μέτρο εσχάτης ανάγκης το οποίο πρέπει να θεωρηθεί ως εξαίρεση στον κανόνα της από κοινού προόδου, και να περιορίζεται από αρχές, ουσιαστικούς όρους και αυστηρότατες διαδικασίες, στις οποίες περιλαμβάνονται κυρίως:

- ο σεβασμός του θεσμικού πλαισίου,

- η απουσία στρεβλώσεων στη λειτουργία της εσωτερικής αγοράς,

- η διατήρηση και η ανάπτυξη του κοινοτικού κεκτημένου,

- ο σεβασμός της αρχής της ισότητας όλων των κρατών και πολιτών της Ένωσης,

- ο σεβασμός των αρχών της αλληλεγγύης και της οικονομικής και κοινωνικής συνοχής,

- ο χαρακτήρας της εσχάτης λύσης,

- η παροχή υπηρεσιών αλληλεγγύης στις χώρες που επιθυμούν να συμμετάσχουν ώστε οι τελευταίες να μπορέσουν να ικανοποιήσουν τα αντικειμενικά κριτήρια,

- κατ´ αρχήν, ο μεταβατικός χαρακτήρας, προβλέποντας το δικαίωμα των μη συμμετεχόντων να πράξουν αυτό σε μεταγενέστερη φάση,

- η εγγύηση των δικαιωμάτων και των συμφερόντων των μη συμμετεχόντων,

- η συναπόφαση του Ευρωπαϊκού Κοινοβουλίου όσον αφορά τη νομοθεσία,

- η συναπόφαση του Ευρωπαϊκού Κοινοβουλίου όταν χρησιμοποιείται ο προϋπολογισμός της Ένωσης[semigr ]

21. εκτιμά ότι η ενισχυμένη συνεργασία πρέπει να αποτελέσει προστιθεμένη αξία σε σχέση με το κοινοτικό κεκτημένο και πρέπει να αποκλεισθεί κάθε ιδέα για μια Ευρώπη κατ' επιλογήν[semigr ]

22. εκτιμά ότι δεν θα πρέπει να προβλεφθεί ενισχυμένη συνεργασία στον τομέα του πρώτου πυλώνα εάν η Διακυβερνητική Διάσκεψη εγκρίνει την απαραίτητη επέκταση της ψηφοφορίας με ειδική πλειοψηφία[semigr ] εκτιμά ότι, υπό τις συνθήκες αυτές, η ενισχυμένη συνεργασία θα καταστεί άνευ περιεχομένου στις κοινοτικές πολιτικές, ωστόσο εφόσον η ομοφωνία διατηρηθεί σε οποιονδήποτε τομέα, η ενισχυμένη συνεργασία θα αποτελέσει τη μόνη οδό για την αποφυγή της παράλυσης[semigr ]επισημαίνει, ωστόσο, ότι μια τέτοια λύση θα συνεπάγεται πολυάριθμες δυσκολίες, ειδικότερα όταν πρόκειται για νομοθεσία, καθώς και ότι η ΔΔ πρέπει να δώσει προτεραιότητα στην επέκταση της ψηφοφορίας με ειδική πλειοψηφία (και συναπόφαση για τη νομοθεσία)[semigr ]

23. δεν δέχεται ότι η εισαγωγή στη Συνθήκη μηχανισμών ενισχυμένης συνεργασίας δύναται να αποτελέσει άλλοθι για όσα από τα κράτη μέλη σκοπεύουν να επιχειρήσουν να παρακάμψουν το ζήτημα της εμβάθυνσης ή να θεωρήσουν ότι αποτελεί επαρκή απάντηση για την αντιμετώπιση της διεύρυνσης[semigr ]

24. επιβεβαιώνει ότι οι κοινές δράσεις στον τομέα της εξωτερικής πολιτικής πρέπει να στηρίζονται σε κοινούς στόχους και συμφέροντα[semigr ] θεωρεί συνεπώς απαραίτητο να μειωθεί σημαντικά η δυνατότητα παρακώλυσης της λήψης αποφάσεων με την τροποποίηση των κανόνων που ισχύουν για τις ψηφοφορίες στον τομέα αυτόν και να διευκολυνθεί η προσφυγή στην ενισχυμένη συνεργασία με ειδικές διατάξεις του πρωτογενούς δικαίου[semigr ] αναγνωρίζει ότι, όσον αφορά τη συνεργασία στον τομέα της δικαιοσύνης και των εσωτερικών υποθέσεων, εφόσον η Διακυβερνητική Διάσκεψη δεν ανταποκριθεί πλήρως στην αποστολή της κοινοτικοποίησης, υπάρχουν ορισμένα σημεία στα οποία η εφαρμογή των διαδικασιών ενισχυμένης συνεργασίας σύμφωνα με τα εκτιθέμενα στο παρόν ψήφισμα κριτήρια και διαδικασίες, θα μπορούσε να προαγάγει την περαιτέρω εξέλιξη της διαδικασίας ολοκλήρωσης[semigr ]

25. θεωρεί ότι οι μηχανισμοί εφαρμογής της ενισχυμένης συνεργασίας πρέπει να προβλέπουν αίτηση των κρατών μελών συνοδευόμενη από σύμφωνη γνώμη της Επιτροπής (με εξαίρεση τον τομέα της ΚΕΠΠΑ), ή πρωτοβουλία της Επιτροπής, που και στις δύο περιπτώσεις αποφασίζεται με ειδική πλειοψηφία στο Συμβούλιο[semigr ] υπογραμμίζει τις δυνατότητες «τακτικού αδιεξόδου» που θα δινόταν σε ορισμένα κράτη από τη διατήρηση του κανόνα της ομοφωνίας, ακόμη και αν αυτή περιορισθεί μόνο στα κράτη που ενέχονται ουσιαστικά ή θεωρητικά από την εξεταζόμενη πρόταση[semigr ]

26. υπογραμμίζει ότι η δημοσιονομική ενσωμάτωση των οικονομικών επιπτώσεων που προκύπτουν από την ενισχυμένη συνεργασία θα πρέπει να σέβεται τον κανόνα του ενιαίου χαρακτήρα του κοινοτικού προϋπολογισμού και να μην αλλοιώνει τις διατάξεις στον τομέα της δημοσιονομικής διαδικασίας ούτε την λειτουργία των άλλων οικονομικών μηχανισμών που ισχύουν[semigr ] συνιστά, για τη χρηματοδότηση των δράσεων που τίθενται σε εφαρμογή στο πλαίσιο της διαδικασίας ενισχυμένης συνεργασίας, την έγκριση των ακόλουθων δημοσιονομικών αρχών:

- την ανάληψη των γενικών διοικητικών δαπανών από τον προϋπολογισμό της Κοινότητας,

- την έγκριση με ψηφοφορία αυτών των πιστώσεων από το Συμβούλιο και το Κοινοβούλιο,

- την έγκριση με ψηφοφορία στο Συμβούλιο, από ειδική πλειοψηφία των ενδιαφερομένων κρατών, των εσόδων που θα εξασφαλίζονται από μια αυξημένη συμβολή αυτών των κρατών βάσει του Ακαθάριστου Εθνικού Προϊόντος[semigr ]

27. επαναβεβαιώνει, στο πλαίσιο της ενισχυμένης συνεργασίας, τον αδιαίρετο χαρακτήρα του ΕΚ ως θεσμικού οργάνου που εκπροσωπεί όλους τους πολίτες της Ένωσης, όπως άλλωστε της Επιτροπής και του Δικαστηρίου[semigr ]

28. υπενθυμίζει στη Διακυβερνητική Διάσκεψη ότι πρέπει να ενσωματωθούν στη Συνθήκη οι αρχές που διέπουν την ενιαία εκλογική διαδικασία καθώς και η νομική βάση που προβλέπει ότι το Ευρωπαϊκό Κοινοβούλιο ορίζει, σε καταστατικό, τους γενικούς όρους άσκησης της εντολής των μελών του, με την προϋπόθεση ότι εγκρίνει το καταστατικό αυτό με την πλειοψηφία των μελών του, κατόπιν γνωμοδότησης της Επιτροπής και με τη σύμφωνη γνώμη του Συμβουλίου που αποφασίζει με ειδική πλειοψηφία, υπό την επιφύλαξη του πρωτοκόλλου σχετικά με τα προνόμια και τις ασυλίες των Ευρωπαϊκών Κοινοτήτων[semigr ]

29. καταδικάζει την πρόταση που εκτίθεται στο μη έγγραφο της ολλανδικής προεδρίας περί περιορισμού της έγκρισης με ψηφοφορία στο Ευρωπαϊκό Κοινοβούλιο, για θέματα που υπόκεινται σε διαδικασία ενισχυμένης συνεργασίας, στους εκλεγμένους εκπροσώπους των συμμετεχόντων κρατών μελών[semigr ]

30. αναθέτει στον Πρόεδρό του να διαβιβάσει τις επιθυμίες της αντιπροσωπείας του Ευρωπαϊκού Κοινοβουλίου στα μέλη του Ευρωπαϊκού Συμβουλίου στη Διακυβερνητική Διάσκεψη, παρομοίως με την διαδικασία του 1991, προκειμένου να μπορέσει το Κοινοβούλιο να συμβάλει κατά τον καλύτερο δυνατό τρόπο στο Ευρωπαϊκό Συμβούλιο του Ιουνίου 1997 που θα διεξαχθεί στο Άμστερνταμ[semigr ]

31. αναθέτει στον Πρόεδρό του να διαβιβάσει το παρόν ψήφισμα στην Προεδρία του Συμβουλίου, τη Διακυβερνητική Διάσκεψη, τις κυβερνήσεις και τα κοινοβούλια των κρατών μελών, καθώς και στην Επιτροπή και τα άλλα κοινοτικά όργανα.